দ্বিতীয় দফায় ভারতীয় দলের বোলিং কোচ হয়ে ফেরার দিনেই ভরত অরুণ পেয়ে গেলেন ডানহাতি পেসার উমেশ যাদবের প্রশংসা। তিনি জানিয়ে দিলেন, গত এক বছরে তাঁর বোলিংয়ে ধারাবাহিকতা এসেছে ভরত অরুণের পরামর্শেই।
মঙ্গলবার সংবাদসংস্থাকে দেওয়া সাক্ষাৎকারে উমেশ বলেছেন, ‘‘গত বছরটাই ছিল আমার টেস্ট ক্রিকেটে সেরা সময়। ধারাবাহিকতা বজায় রেখে আমি বল করেছিলাম। নিজের ত্রুটি কাটিয়ে নিজেকে অনেকটাই ধারালো করে তুলেছি। এবং তার সমস্ত কৃতিত্ব ভরত স্যারের।’’
সেখানেই না থেমে উমেশ আরও বলেছেন, ‘‘আমি যখন প্রথম একাদশে খেলার সুযোগ পেতাম না, তখন ভরত স্যার আমাকে নিয়েউই পড়ে থাকতেন। মূল্যবান পরামর্শ দেওয়ার সঙ্গে আমাকে দীর্ঘসময় বোলিং করাতেন নিখুঁত হওয়ার জন্য।’’ তারই সঙ্গে উমেশ কৃতজ্ঞতা জানিয়েছেন আর এক প্রাক্তন ভারতীয় বোলার সুব্রত বন্দ্যোপাধ্যায়ের। তিনি বলেছেন, ‘‘আমি যখন নাগপুরে থাকতাম, সেই সময় সুব্রত স্যার আমার বোলিং টেকনিক উন্নত করার জন্য অনেক পরামর্শ দিয়েছেন। আমি এঁদের অবদান কোনওদিন ভুলতে পারব না।’’
এবার ঘরের মাঠে অস্ট্রেলিয়ার বিরুদ্ধে চার টেস্টের সিরিজে উমেশের ঝুলিতে ছিল ১৭ উইকেট। তার চেয়েও বড় কথা, সহজাত আউট সুইঙ্গারের সঙ্গে এখন তিনি ইনসুইংও অনেকটাই রপ্ত করে ফেলেছেন। যেটা বারবার ধরা পড়েছে অস্ট্রেলিয়ার বিরুদ্ধে টেস্ট সিরিজে।

এই বিষয়ে অন্যান্য খবর

উমেশের হাতে প্রকাণ্ড এই জীব, সমর্খকদের চক্ষু চড়কগাছ


উমেশ বলছেন, ‘‘মরসুম শুরুর আগে এটা নিয়ে বিশেষ অনুশীলন করেছিলাম। বলের গ্রিপে বদল আনার সঙ্গে তার সঙ্গে কব্জির ব্যবহারেও বৈচিত্র আনার জন্য কঠোর পরিশ্রম করেছি। ফলে এখন আউট সুইঙ্গারের পাশাপাশি ইনসুইং ডেলিভারিও করতে পারি। সেটা আমাকে আরও তীক্ষ্ণ করেছে।’’
আসন্ন শ্রীলঙ্কা সফর নিয়েও ভাবনাচিন্তা শুরু করে দিয়েছেন উমেশ। তিনি বলেছেন, ‘‘এই সফরে খেলা হবে কোকাবুরা বলে। ২৫ ওভারের পর এই বল অনেকটাই পুরনো হয়ে যায়। এটা বোলারদের কাছে একটা বড় চ্যালেঞ্জ। শ্রীলঙ্কার পাটা উইকেটে সেই বলে আমাদের পাল্টা আঘাত করতে হবে। কাজটা বেশ কঠিন হতে চলেছে। তবে আমিও নিজেকে তৈরি রাখছি।’’